Lewis van Duckworth-Lewis oorlede | Netwerk24
Lewis van Duckworth-Lewis oorlede
02 April 2020 10:42
Tony Lewis (regs) en Frank Duckworth het die Duckworth-Lewis-stelsel geskep. Foto: Getty Images
CricInfo berig die Engelse en Walliese Krieketraad (ECB) het die nuus van die voormalige universiteitslektor se afsterwe in 'n verklaring bevestig.
"Krieket is baie verskuldig aan Tony en Frank se bydrae tot die sport. Ons diepste medelye met Tony se gesin," sê die ECB.
Lewis en sy mede-wiskundige Frank Duckworth het die DL-stelsel in 1997 bekendgestel en dit is amptelik in 1999 deur die Internasionale Krieketraad (IKR) aanvaar.
Die formule is gebore uit 'n behoefte weens die kritiek ná afloop van die Wêreldbeker-halfeindstryd in 1992 toe Suid-Afrika deur 'n klugtige wenteiken in 'n reën-geteisterde kragmeting teen Engeland gekasty is.
Die Proteas het 23 lopies van 13 balle benodig om die eindstryd te haal, maar ná 'n reënonderbreking is hulle gevra om 22 lopies van 'n enkele aflewering te moker.
Suid-Afrika is uitgeboender en die Engelse het tot die eindstryd gevorder.
Daar is mettertyd aan die DL-stelsel geskaaf en dit is in 2014 na die Duckworth-Lewis-Stern (DLS)-stelsel hernoem.